འོན་ཀྱང་བདག་ལ་མཚོན་ན།སློབ་མ་ཆེས་མང་པོས་དེང་སང་འབད་དགོས་པ་ཤེས་བྱའི་གནས་ལ་འབད་འབུངས་མ་བྱེད་པར།འབྲེལ་མེད་དོན་གཞན་གྱིས་དགེ་རྒན་གྱི་ཉིན་མོར་ཁག་འགེལ་བྱས་ནས་ཉིན་གྲངས་མང་པོར་རིན་ཐང་ཅན་གྱི་དཔེ་ཀློག་བྱ་རྒྱུའི་དུས་ཚོད་རྣམས་ཆུད་ཟོས་སུ་བཏང་ནས་སློབ་གྲྭའི་དུས་ཚོད་བེད་མེད་དུ་གཏོང་གིན་པ་ནི།ཆེས་བཟོད་དཀའ་ལ་ཕང་སེམས་ཀྱིས་ལུས་སེམས་སྡུག་གིས་མནར་བའི་སྡུག་གྱོང་འཕར་མ་ཞིག་རེད་འདུགཁྱེད་རྣམས་ཀྱིས་རང་གི་དགེ་རྒན་ཚོར་ཟས་ཞིམ་པོའི་སྟོན་མོ་བཤམས་ནའང་རུང་།མ་བཤམས་ནའང་ཆོགགླུ་གར་གྱི་ལས་རིམ་ཡིད་ཏུ་འོང་བ་རེ་གོ་སྒྲིག་བྱེད་ནའང་རུང་།མ་བྱེད་ནའང་ཆོགངར་དགོས་པ་ནི།ཁྱེད་རྣམས་འབྱུང་འགྱུར་བོད་དྲི་མ་ཡལ་བའི་བོད་མིའི་ཤུལ་འཛིན་པ་ཡང་དག་ཅིག་དང་།བོད་ཀྱི་སྐད་དང་ཡི་གེ་འཛིན་སྐྱོང་སྤེལ་གསུམ་ལ་སྨན་པའི་བྱ་གཞག་ཐད་ལྷོད་གཡེང་མེད་པར་རང་དོན་རང་གཅེས་དང་།ལྷག་བསམ་གཡོ་བ་མེད་པའི་སྒོ་ནས་ཧུར་ཐག་བྱེད་མཁན་གྱི་སློབ་མ་མང་མང་ཞིག་ལ་འགྱུར་ན་ཅི་མ་རུང་སྙམ་པའི་བསམ་བློའི་རླབས་རྒྱུན་ཞིག་ནམ་ཡང་ཡིད་ལ་འཕྱོ་བཞིན་གདའ།དེང་སང་རང་རེའི་གཞོན་ནུ་ལོ་ཆུང་མང་པོས།བོད་མི་རིགས་ཀྱི་ཕ་མེས་ཡང་མེས་བརྒྱ་ཕྲག་མང་པོས་མི་ཚེའི་ནང་གི་དུས་ཚོད་རིན་བྲལ་ཅན་མང་པོར་དཀའ་སྤྱད་ཀྱི་འཕྲང་ལམ་དུ་མ་བརྒྱུད་དེ།སྔར་མེད་གསར་དུ་བསྐྲུན་པའི་རིག་གཞུང་གི་ཁྱད་ནོར་རིན་ཐང་ཅན་རྣམས་ལ་སྣང་ཆུང་དང་།གལ་ཆེན་དུ་མ་གཟིགས་ནས།འབད་བརྩོན་མི་བྱེད་པའི་ངང་ཚུལ་ཞིག་གང་སར་མཐོང་རྒྱུ་ཡོད་པ་དེ་ནི།མ་འོངས་པར་ང་ཚོའི་མི་རིགས་འདིའི་མགོ་ཐོག་ལ་ཆག་སྒོ་བསམ་ཡུལ་ལས་འདས་པ་ཞིག་ཡོང་རྒྱུའི་སྔ་ལྟས་སུ་སྣང་གི་འདུག་ན།དེ་རིང་ནས་སློབ་མ་ཁྱེད་ཅག་ཀུན་གྱིས་བོད་མི་རིགས་ཀྱི་རིག་གཞུང་ལ་གང་ས་ཅི་ཐད་ནས་ལྷག་བསམ་གངས་རི་ལས་དཀར་བ་ཞིག་ཡིད་ལ་དམ་པོར་བཅངས་ནས།ཐབས་ཤེས་ཡོད་དགུས་རྒྱུས་ལོན་སློབ་སྦྱོང་བྱ་གལ་ཤིན་ཏུ་ཆེ།དེ་ལས་ལྡོག་སྟེ་ད་ལྟ་བཞིན་མགོ་རུལ་ཡང་སྣ་བས་དྲི་མི་ཚོར་བའི་ངང་ཚུལ་ཡིད་སྐྱོ་དགོས་པ་དེ།ཉིན་འགྱངས་ཞག་འགྱངས་དང་།ཉིན་བརྩེགས་ཟླ་བརྩེགས་ཀྱིས་ལོ་ཡུན་གང་མཚམས་ཤིག་ཕྱིན་སོང་ན།ནམ་ཞིག་ས་སྒང་འདིའི་སྟེང་བོད་མི་རིགས་ལ་ཐུན་མོང་མ་ཡིན་པའི་ཁྱད་ཆོས་མེད་པར་མི་རིགས་ཡ་མ་ཟུང་ཞིག་ལ་འགྱུར་ངེས་པས།ཀུན་གྱིས་གཟབ་པར་བྱ་རྒྱུའི་དོན་ཞིག་རེད་སེམས།ལར་ན་ད་ལྟ་རང་ཅག་རྣམས་ནི།སྐྱིད་པའི་ཕ་ས་ཕ་ཡུལ་རྒྱ་ལག་ལ་ཤོར།ཤ་ཉེ་མིང་སྲིང་ཕལ་ཆེ་བ་སྐྱབས་མེད་མགོན་གྱིས་གཞིས་ལ་ལུས།ངེད་ཚོ་ནི་མི་ཡུལ་ས་མཐར་གྱར་ཏེ་ཕ་ཡུལ་མིག་ཟུང་གི་ཡུལ་དུ་མ་འགྱུར་ནས།བགྲང་བྱ་ཧྲིལ་པོ་བཅུ་ཕྲག་དྲུག་ཙམ་ཕྱིན་པའི་ས་སྒང་འདིའི་སྟེང་གི་ཡ་ང་བའི་མི་རིགས་ཤིག་ཡིན།ང་ཚོར་ཡིད་ཆེས་དང་རེ་བའི་མིག་གཉིས་འབུར་ཚུགས་སུ་གཏོད་མཁན་མང་བས།དེ་ལྟར་སྒྱིད་ལུག་གིས་སྣང་བ་སྐྱིད་སྐྱིད་བྱས་ནས་བསྡད་ན།གཅིག་ནས་སྔར་བསགས་བསོད་ནམས་ཀྱི་ཕུང་པོ་ཟད་པ་དང་།གཉིས་ནས་༸གོང་ས་མཆོག་གཙོས་བོད་གཞུང་གིས་ལོ་ངོ་མང་པོའི་རིང་རྒྱུ་གྲོན་མང་པོ་ཞིག་ཤེས་ཡོན་སློབ་གསོའི་སྟེང་ལ་བཏང་དང་གཏོང་གིན་ཡོད་པ་དེ་དགབྱེ་མ་ཆུ་སིམ་དུ་སོང་བ་ཡིན་པས།མནོ་བསམ་ཅི་ནས་ཀྱང་བྱ་དགོས།